Kegyelem nektek és békesség Istentől a mi Atyánktól és az Úr Jézus Krisztustól! Ámen

Jel 3, 1-6
*A szárdiszi gyülekezet angyalának írd meg: ezt mondja az, akinél az Isten hét lelke és a hét csillag van: Tudok cselekedeteidről, hogy az a neved, hogy élsz, pedig halott vagy. 2Ébredj fel, és erősítsd meg a többieket, akik halófélben vannak, mert nem találtam cselekedeteidet teljesnek az én Istenem előtt. 3Emlékezzél tehát vissza, hogyan kaptad és hallottad: tartsd meg azt, és térj meg! Ha tehát nem ébredsz fel, eljövök, mint a tolvaj, és nem tudod, melyik órában jövök el hozzád. 4De vannak nálad néhányan Szárdiszban, akik nem szennyezték be a ruhájukat, és fehér ruhában fognak járni velem együtt, mert méltók rá. 5Aki győz, azt öltöztetik fehér ruhába, annak a nevét nem törlöm ki az élet könyvéből, hanem vallást teszek nevéről az én Atyám előtt és angyalai előtt. 6Akinek van füle, hallja meg, amit a Lélek mond a gyülekezeteknek!*

Halló Gyülekezet!

*„Akinek van füle…”* - ha ebből indulunk ki, akkor az elefántok meglehetősen nagy előnyben vannak. Nyilván ez csak humorizálás, de azért talán mégis rámutat, hogy attól, hogy van fülünk, van képességünk hallani, még nem biztos, hogy valóban használjuk is, hogy valóban akarunk is hallani.
Talán nem túlzás azt mondani, hogy időnként a mi mennyei Atyánk is ránk szólna, vagy akár szól is, mint szülő a gyermekéhez, mikor a sokadik hívás, megszólítás után sem felel: *Mondd csak, süket vagy? Elmenjünk a fülészetre?*
Fülünk van, képességünk van, és bizony tartalom, ige is van, amit meghallhatnánk. A Teremtő mindent úgy rendezett, hogy hallhassuk Őt, hogy lehetőségünk legyen figyelni Rá, de mindennek ellenére úgy tűnik, hogy mégsem halljuk rendesen, mintha születésünktől fogva romlana a hallásunk. És itt már erős az áthallás a viccre, melyben az idősödő férfi elmegy az orvoshoz, aki a vizsgálat után kijelenti, hogy: *Uram, baj van a hallásával.*, mire a válasz: *„Mi baj van a vallásommal?”*.
Bár a viccben csak félreértés, de a való életben, a hitünkben tényleg ez az igazság, ha baj van a Megváltó Úr meghallásával, akkor baj van a vallásunkkal is.
Ilyenkor pedig nagyon is szükséges, hogy megtisztuljon a fülünk, vagy segítséget kérjünk, mondhatni egy mennyei hallókészülékkel erősítsük fel a halknak, észrevehetetlennek, félreérthetőnek tűnő Igét. Ébredni, ráébredni kell, ahogyan az igénk mondja: „*2Ébredj fel, és erősítsd meg a többieket”*, hogy felismerjük, hogy a lelki süketség bizony haldokló életet, haldokló gyülekezetet jelent.
Mai igeszakaszunk a Jelenések könyvéből a szárdiszi gyülekezetet állítja elénk. Ebben a gyülekezetben az élő hit, az aktív szolgálat, a Krisztussal mozduló tettek szépen eltűntek. Mintha úrrá lett volna rajtuk a kezdeti lendület után, a fásultság, a fáradtság, az érdektelenség, azaz a lelki nagyothallás, ami mostanra már teljes süketséggel fenyeget. És lám ez a gyülekezet létszámán és életén is meglátszik! Nincsenek megtérők – aki közel kerül a gyülekezethez az inkább visszafordul, a régiek a megszokott rendszerekhez és nem az élő hitélethez ragaszkodnak és egyre inkább az álmos reményvesztettség jellemzi már csak a gyülekezetet. Mint egy csöndes önsajnáló gyászmenet, olyan a gyülekezet élete, ami lássuk be, igen messze van az evangéliumi örömhírtől, a kegyelemből fakadó hálaadó ünnepben élő élettől.
Nézzünk magunkra, nézzünk a világ kereszténységére és kérdezzük meg magunktól: nem ismerősek ezek a folyamatok?
Gyanús, hogy ránk is ránk férne a lelkifül tisztítása, egy mennyei hallókészülék! Isten pedig látja is ezt Testvérek. Majd kétezer éve kerültek papírra ezek a szavak, tehát nem kell attól tartanunk, hogy az Úr ne tudna arról, hogy nekünk a fül nem elég ahhoz, hogy halljuk Őt. Ezért küldte el az Úr az Ő Lelkét, hogy hallóvá tegyen bennünket ismét. Ismét, hiszen eredetileg hallók vagyunk, az Ő akarata szerint. Ahogy az igénkben is mondja: „*az a neved, hogy élsz, pedig halott vagy” –* A teremtettségben az Atya hallóvá tett, aztán a bűneink megsüketítettek, majd Krisztus által újra hallani kezdtünk, de a hétköznapok, a gondjaink, a jövőnktől való félelem, a bizalmatlanságunk és a szeretetlenségünk ismét egyre süketebbé tesz minket. Isten azonban közbe avatkozik. Éleszti, ébreszti, gyógyítja, az egyes embert és a gyülekezet közösségét is. Épp úgy, ahogyan ezt a szárdiszi gyülekezetet: „*3Emlékezzél tehát vissza, hogyan kaptad és hallottad: tartsd meg azt, és térj meg!”*.

Ebbe az említett gyülekezetbe, úgy ahogyan a mai világunkba, ahogyan a mi gyülekezetünkbe sem azt kell belelátni, hogy azért, mert az arányokat tekintve kevés a Krisztus hű, „fehér ruhás”, hogy fogyatkozás van, akkor egy végérvényesen halódó, önmagát eltemető, halott közösségről beszélünk. Nem, hiszen ebben a mai igeszakaszban is, Krisztus még szól. Még van kihez szólnia, még van kiért szólnia és hangsúlyozza is Krisztus ezt az ígéretet, ezt a meghívást, a kegyelmet: „*5Aki győz, azt öltöztetik fehér ruhába, annak a nevét nem törlöm ki az élet könyvéből, hanem vallást teszek nevéről az én Atyám előtt és angyalai előtt.”*.

Egy maroknyi ember, 2-3 hívő nem érdektelen. Nem tehetetlen. Egy kicsi csapat, akár csak egyetlen ember is, aki Krisztusban él, az az egész közösség számára ébredést, életet jelenthet. Épp úgy, mint az oázis a sivatagban. Hatalmas, mondhatni élettelen területen, egy picike élet. Az oázis felesleges, lényegtelen a sivatagban? Egyáltalán! Éppen, hogy az élet biztos lehetősége. Ott gyönyörű növények, káprázatos élet serkenhet. Krisztus pedig épp ezt erősíti meg. Ha te meghallod az igét. Ha te felébredsz, meggyógyulsz a süketségből, a fásultságból, akkor, ha nem is egyik percről a másikra, de körülötted is élet fog serkenni, új élet, Krisztus által növekvő élet.

Oázissá válni, lelki oázissá, az nem azt jelenti, hogy a sivatagból ÉN burjánzó őserdőt alakítok. A mi oázisunk azt jelenti, hogy az élő vizet, Krisztust hagyom előtörni a saját életemben, ahogyan az igénk mondja meghallom és élni kezdem azt, „*amit a Lélek mond a gyülekezeteknek”*, amit a Lélek mond nekem és hagyom, hogy az Úr ébredést, életet adjon oda, ahol ma még akár én is csak a kiszáradást, a csüggedtséget, az elmúlást látom.

Nem bonyolúlt a tennivalónk. Nem kellenek híres evangelizációs igehirdetők, vagy missziói stratégák, csak újra tudnunk kellene hallani. Hiszen, ahogyan az ige mondja: *„A hit tehát hallásból van, a hallás pedig Krisztus beszéde által.”*. Kérjétek és az Úr meg fogja tisztítani a fületeket és hallást fog adni, a halott vallás helyett, hogy élhessetek a Krisztus beszéde szerint, az Ő oázisaként! Ámen